REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/474-21

22. novembar 2021. godine

B e o g r a d

**Z A P I S N I K**

**SA 11. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 19. NOVEMBRA 2021. GODINE**

 Sednica je počela u 12 časova.

 Sednicom je predsedavao predsednik Odbora dr Muamer Bačevac.

 Sednici su prisustvovali: prof. dr Dragoljub Acković, Sandra Joković, Dejan Stošić, Vesna Stjepanović, Stefan Srbljanović, Nebojša Bakarec i Zoltan Pek, članovi Odbora.

 Sednici nisu prisustvovali članovi Odbora: Andrijana Avramov, Vesna Nedović, Dragana Branković Minčić, Dragana Radinović, Jelena Mihailović, Nina Pavićević, Nikola Kožović, Aleksandar Jovanović i Selma Kučević.

 Sednici su prisustvovali: Nikola Jolović, Dijana Radović i dr Vesna Ivković, zamenici članova Odbora.

 Sednici su prisustvovali: Gordana Čomić, ministarka za ljudska i manjinska prava i društveni dijalog, Mina Rolović-Jočić, Olena Papuga i Ninoslav Jovanović, državni sekretari, Ivana Joksimović, Ivana Antić, Nina Mitić i Aleksandar Radosavljević, pomoćnici ministra, Nada Lazić, Katarina Štrbac i Vladimir Jovanović, posebni savetnici i Aleksandra Rašković, šef kabineta.

 Predsedavajući je konstatovao da su ispunjeni uslovi za rad i odlučivanje te je predložio sledeći

Dnevni red:

1. Razmatranje Informacije o radu Ministarstva za ljudska i manjinska prava i društveni dijalog za period januar-mart 2021. godine;
2. Razmatranje Informacije o radu Ministarstva za ljudska i manjinska prava i društveni dijalog za period april-jun 2021. godine;
3. Razmatranje Informacije o radu Ministarstva za ljudska i manjinska prava i društveni dijalog za period jul-septembar 2021. godine.

 Pošto nije bilo predloga za izmenu ili dopunu predloženog Dnevnog reda, predsednik Odbora je predložio da na osnovu člana 76. Poslovnika Narodne skupštine, Odbor na sednici obavi zajednički načelni pretres o tačkama 1. do 3. predloženog Dnevnog reda. Odbor je odlučio da se vodi objedinjena rasprava o tačkama 1. do 3. predloženog Dnevnog reda.

Predsednik Odbora je stavio na glasanje predloženi Dnevni red u celini.

Odbor je PRIHVATIO predloženi Dnevni red.

**Predsednik Odbora** je otvorio zajednički načelni pretres o tačkama 1. do 3. Dnevnog reda:

Na početku je napomenuo da je Ministarstvo za ljudska i manjinska prava i društveni dijalog dostavilo Odboru tri informacije o radu i to za period januar – mart 2021. godine, april – jun i jul – septembar. Informacije su prosleđene članovima Odbora elektronskim putem. Ujedno je podsetio da je na 2. sednici Odbora održanoj 16. novembra 2020. godine ministarka Gordana Čomić predstavila planirane aktivnosti Ministarstva, te da ćemo na današnjoj sednici imati priliku da se informišemo o radu ministarstva u proteklih godinu dana, šta je ono što se realizovalo od planiranih aktivnosti, odnosno da li ima aktivnosti i koji su razlozi ako neke od planiranih aktivnosti nisu realizovane. Istakao je da na ovaj način Odbor vrši kontrolnu funkciju u skladu sa Poslovnikom Narodne skupštine. To je veoma dobar način da steknemo uvid u kompletan rad ministarstva. Aktivnosti ministarstva nisu samo zakonodavne prirode, u kojima i mi kao odbor i Narodna skupština učestvujemo u postupku usvajanja zakona i sa kojima smo samim tim upoznati. Aktivnosti Ministarstva podrazumevaju primenu zakona, izradu strateških dokumenata, izveštavanje o primeni međunarodnih konvencija, kao i druge aktivnosti, kao što ćemo imati priliku da vidimo iz podnetih informacija. Zbog toga je važno da imamo kontinuitete i da redovno održavamo ovakve sednice.

**Predsednik Odbora** je pozvao ministarku Gordanu Čomić da Odbor upozna sa aktivnostima ministarstva u prethodnom periodu.

 **Gordana Čomić** je istakla da je Ministarstvo ispunilo plan za navedeni period i da su doneta dva zakona: Zakon o rodnoj ravnopravnosti i Zakon o izmenama i dopunama Zakona o zabrani diskriminacije kao i da je pripremljen Nacrt Zakona o istopolnim zajednicama, uz ekspertsko mišljenje Saveta Evrope koje je uneto u zakon; odlukom Vlade je formirano Koordinaciono telo za socijalno uključivanje Roma i Romkinja, a na predlog Ministarstva. Doneta je Strategija za rodnu ravnopravnost za period 2021- 2030. godine; unapređen je rad Saveta za praćenje preporuka Ujedinjenih nacija donošenjem novog poslovnika. U nastavku izlaganja je istakla da su za sednice Vlade do kraja kalendarske godine pripremljene: Strategija za podsticajno okruženje za saradnju sa civilnim društvom; revizija Strategije za socijalno uključivanje Roma i Romkinja do 2030, kao i Akcioni plan za ovu strategiju od 2021-2024; Strategija za prevenciju i zaštitu diskriminacije. Napomenula je da je od planiranih dvanaest društvenih dijaloga za 2021. godinu do 18. oktobra 2021. godine održano osamnaest društvenih dijaloga. Navela je primer da su u Bujanovcu 16. novembra imali društveni dijalog na inicijativu i predlog Nacionalnog saveta albanske nacionalne manjine, vezano za problem udžbenika, licenci nastavnika, prevođenja, stručnih ispita, priznavanja diploma. U tom dijalogu su bili alat i podrška Ministarstvu prosvete i samom Nacionalnom savetu albanske nacionalne manjine. Obavestila je da su imali društveni dijalog o pravima LGBT zajednice, održivog razvoja i drugim temama iz svih oblasti ljudskih prava, kao i društveni dijalog na inicijativu narodnih poslanika na temu mentalnog zdravlja. Navela je da je Ministarstvo obišlo sve upravne okruge u Srbiji i sve nacionalne savete nacionalnih manjina. Razgovori su imali za cilj sagledavanje stanja vladavine prava, primene Zakona o planskom sistemu, uloge civilnog društva na lokalnom nivou, međuopštinske saradnje. Svi ti izveštaji o obilasku 29 upravnih okruga predstavljeni su predsednici Vlade i tokom decembra će biti objavljeni na internet stranici Ministarstva. U nastavku izlaganja istakla je šta Ministarstvo za ljudska i manjinska prava i društveni dijalog planira za 2022. godinu. Navela je da se planira izgradnja stalnog društvenog dijaloga o ciljevima održivog razvoja, odnosno Agende 2030 za teme koje se tiču održivog razvoja Srbije u celini, lokalnih samouprava, svih sektorskih politika civilnog društva, stručnih udruženja, naučne i poslovne zajednice, nacionalnih manjina, osoba iz ranjivih grupa, svih građana Srbije u najširem smislu. Navela je da će imati predlog uspostavljanja planske saradnje sa Narodnom skupštinom i Fokus grupom za održivi razvoj o temama održivog razvoja i izrade obavezujućeg dokumenta kojim bi Srbija lokalizovala sve ciljeve i strategije održivog razvoja UN koje smo ratifikovali 2016. godine.

Ministarstvo će raditi na izgradnji društvenog dijaloga za izradu Strategije ljudskih prava u Srbiji uz najširu uključenost svih aktera po Zakonu o planskom sistemu. Cilj izrade ove strategije je uspostavljanje sistema merenja stanja ljudskih prava na lokalnom nivou uz imenovanje lokalnih koordinatora ili timova za unapređenje ljudskih prava, podrška politici ljudskih prava, izgradnji kulture ljudskih prava, vladavini prava i stalnom društvenom dijalogu na lokalnom nivou. Time se dolazi do kraja 2022. i do izrade planskog dokumenta u kome bi bili sabrani ciljevi održivog razvoja sa aspekta ljudskih prava, kao i mere kroz Strategiju ljudskih prava i Strategiju održivog razvoja, za unapređenje života ljudi u oblasti prava na dostojanstven život, prava na sve slobode, prava na zdravlje i pravo na znanje. Takođe, planira se unapređenje primene Zakona o nacionalnim savetima nacionalnih manjina u 2022. godini u svakoj od oblasti manjinskih prava i to stalnim dijalogom sa predstavnicima nacionalnih manjina i sa godišnjim obilaskom nacionalnih saveta u njihovim sedištima. Takođe u oblasti antidiskriminacije planira se donošenje Zakona o rodnom identitetu, podrška donošenju Zakona o nestalim licima, sa aspekta ljudskih prava i otvaranje dijaloga o Zakonu o civilnim žrtvama. Zatim, donošenjem izmenjene strategije za uključenje Roma, kao i akcionog plana, radiće se na uklanjanju prepreka za punu primenu Zakona o zapošljavanju kada je reč o zapošljavanju Roma, poboljšanju kvaliteta života u poststandardnim naseljima, obrazovanju Roma, posebne podrške romskim devojčicama i mladim Romkinjama, kao i otvaranju dijaloga o najboljim načinima za investicije u romsko preduzetništvo i samozapošljavanje Roma, dijalogu o anticiganizmu i podršku Romima za učešće u dijalogu o razvoju Srbije. Planira se primena mera iz Strategije za rodnu ravnopravnost i akcionog plana, održavanje najmanje dva društvena dijaloga o postignutim rezultatima u oblasti rodne ravnopravnosti i preprekama koje stoje na putu razvijanja politike ženskih ljudskih prava, kao i podrška Koordinacionom telu za rodnu ravnopravnost Vlade Srbije na uspostavljanju efikasne horizontalne i vertikalne mreže svih nadležnih za primenu Zakona o rodnoj ravnopravnosti. U nastavku izlaganja je istakla da kao ministarstvo ostaju privrženi saradnik i partner Evropskoj komisiji na svim obavezama i preporukama koji se tiču Klastera 1 - osnovna prava, ostaju posvećeni saradnji sa svim agencijama Ujedinjenih nacija i svim međunarodnim institucijama i organizacijama koje se bave ljudskim, manjinskim pravima, pravima žena, pravima osoba iz ranjivivih grupa, pravu građana na odgovorne institucije.

 **Predsednik Odbora** je otvorio diskusiju.

**Nebojša Bakarec** je naveo da će glasati za sva tri izveštaja koje je podnelo Ministarstvo za ljudska i manjinska prava i društveni dijalog. Postavio je pitanje u vezi izostanka reakcije na sistematske napade na porodicu predsednika Republike i ukazao da su to nove pojave nasilja i diskriminacije. U nastavku izlaganja postavio je pitanje o istinitosti navoda da je Ministarstvo za ljudska i manjinska prava i društveni dijalog uzurpiralo kancelarije dodeljene Ministarstvu za brigu o porodici i demografiju. Konstatovao je da je saradnja Ministarstva sa Narodnom skupštinom u izveštaju pomenuta samo jednom i istakao da je u prethodnom periodu bilo znatno više saradnje ove dve institucije.

**Prof. dr Dragoljub Acković** je naveo da je broj napada na stranačke prostorije SNS-a, narodne poslanike, druge funkcionere, a posebno na predsednika Republike povećan u poslednje vreme i naglasio da je neophodno da državni organi reaguju. Upoznao je prisutne da će se 7. i 8. decembra održati konferencija u organizaciji Pododbora za pitanja Roma o društveno-ekonomskom i političkom položaju Roma i pozvao Ministarstvo da uzme učešće. Istakao je da postoji veliki broj slučajeva gde Romi ne uspevaju da dobiju posao na koji konkurišu, samo zbog toga što su Romi i da je neophodna pomoć Ministarstva po tom pitanju. Takođe je ukazao na veoma težak položaj Roma izbeglih sa Kosova i Metohije, i da Republika Srbija ima obavezu da uradi sve u njenoj moći da poboljša njihov položaj.

**Gordana Čomić** je istakla da je tema verbalnog nasilja veoma ozbiljna tema i da je Ministarstvo vrlo raspoloženo da društveni dijalog posveti atmosferi javne komunikacije i navela da je potrebna veća primena člana 387. Krivičnog zakonika. Naglasila je da u funkcionisanju Ministarstva za ljudska i manjinska prava i društveni dijalog i Ministarstva za brigu o porodici i demografiju ne postoji ni jedan problem i da su navedene medijske tvrdnje nedostojne Vlade Republike Srbije. U nastavku izlaganja je navela da se uz saglasnost i odobrenje narodnih poslanika u izveštaj može dodati i deo o saradnji ministarstva i Narodne skupštine. Naglasila je da postoji problem prilikom zapošljavanja Roma i da je državni sekretar Ninoslav Jovanović zajedno sa GIZ-om napravio projekat po kome će se do kraja godine zaposliti 30 Roma, kao i da je rešenje problema zapošljavanja Roma proces koji mora ići korak po korak.

S obzirom da više nije bilo učesnika u raspravi, predsednik Odbora je stavio na glasanje informacije Ministarstva.

Odbor je **jednoglasno** prihvatio Informaciju o radu Ministarstva za ljudska i manjinska prava i društveni dijalog za period januar-mart 2021. godine.

Odbor je **jednoglasno** prihvatio Informaciju o radu Ministarstva za ljudska i manjinska prava i društveni dijalog za period april-jun 2021. godine.

Odbor je **jednoglasno** prihvatio Informaciju o radu Ministarstva za ljudska i manjinska prava i društveni dijalog za period jul-septembar 2021. godine.

 Sednica je zaključena u 13 časova.

**SEKRETAR ODBORA PREDSEDNIK ODBORA**

**Rajka Vukomanović dr Muamer Bačevac**